**Изборном већу**

**Филозофског факултета**

**Универзитета у Београду**

РЕФЕРАТ О КАНДИДАТИМА ЗА ИЗБОР У ЗВАЊЕ РЕДОВНОГ ПРОФЕСОРА

ЗА УЖУ НАУЧНУ ОБЛАСТ ОПШТА ПСИХОЛОГИЈА

– ТЕЖИШТЕ ИСТРАЖИВАЊА СОЦИЈАЛНА ПСИХОЛОГИЈА

Одлуком Изборног већа Филозофског факултета од 01. 04. 2022. године изабрани смо у комисију за припрему реферата о кандидатима за избор у звање РЕДОВНОГ ПРОФЕСОРА за ужу научну област ОПШТА ПСИХОЛОГИЈА, тежиште истраживања СОЦИЈАЛНА ПСИХОЛОГИЈА, са пуним радним временом, на неодређено време.

На конкурс објављен на сајту Филозофског факултета у Београду и у Огласним новинама националне службе за запошљавање „Послови“ од 13. 04. 2022. године пријавио се један кандидат, проф. др Зоран Павловић, досадашњи ванредни професор у овој области, запослен на Одељењу за психологију Филозофског факултета у Београду.

Професор Зоран Павловић је, уз пријаву на конкурс, поднео биографију, библиографију, релевантне новије радове, сепарате објављених радова, копије потврда и одлука о учешћу на пројектима, чланству у комисијама и чланству у стручним удружењима, и документацију о студентској евалуацији његовог педагошког рада у претходних пет година.

Пошто смо прегледали приспелу документацију и анализирали научни и наставни рад кандидата, подносимо Изборном већу Факултета следећи

**ИЗВЕШТАЈ**

**1. Биографски подаци**

Зоран Павловић рођен je 1980. године у Ваљеву, где је завршио гимназију. Уписао је 1999. године Филозофски факултет Универзитета у Београду, одсек за психологију. Дипломирао је 2004. године на катедри за развојну психологију с темом „Појмовно мишљење необразованих одраслих“, с просечном оценом у току студија 8.96. Магистрирао је 2008. године на катедри за социјалну психологију, одбранивши тему „Структура, чиниоци и динамика промене вредности самоизражавања у Србији“, код ментора проф. др Боре Кузмановића. Просечна оцена током магистарских студија 9.80. Докторирао је у јуну 2012. године одбранивши тему под насловом „Чиниоци и структура политичке културе младих у Србији – социопсихолошки приступ“ под менторством проф. др Боре Кузмановића.

У периоду од 2006. до 2011. године био је запослен у Центру за политиколошка истраживања и јавно мњење Института друштвених наука у Београду као истраживач приправник, а потом као истраживач сарадник.

Од октобра 2011. године запослен је на Филозофском факултету Универзитета у Београду, у звању асистента за ужу научну област Општа психологија. У марту 2013. године је први пут биран у звање доцента за ужу научну област Општа психологија, а у у фебруару 2018. године реизабран је у исто звање. Унапређен је у звање ванредног професора за ужу научну област Општа психологија у марту 2019. године.

Ангажован је у извођењу наставе на основним студијама на курсевима Социјална психологија, Основи социјалне психологије, Социјална перцепција и интеракција, Социјализација, Примењена социјална психологија, Методе и технике социјалнопсихолошких истраживања и Истраживања у социјалној психологији у области рада (на мастер-студијама психологије).

У периоду од 2015. до 2018. године држао је наставу на предмету Изборна мотивација на смеру мастер студија „Избори и изборне кампање“ на Факултету политичких наука Универзитета у Београду.

Учествовао је у планирању и реализацији већег броја квантитативних и квалитативних истраживања политичког понашања, ставова, вредносних оријентација и политичке културе. У периоду од 2005. до 2010. био je ангажован у својству истраживача на пројекту “Демократски модели унапређивања друштвене кохезије, толеранције, људских права и привредног развитка у политичким и институционалним процесима европских интеграција Србије” Министарства за науку и технолошки развој Републике Србије, а потом и на пројекту “Друштвене трансформације у процесу европских интеграција - мултидисциплинарни приступ”, чију реализацију је финансирало Министарство просвете, науке и технолошког развоја Републике Србије (2011-2019).

Од 2010. године укључен је у *Manifesto Project* којим руководи Институт друштвених наука из Берлина (*Wissenschaftszentrum Berlin für Socialforschung*). Сарађивао је на пројектима архивирања података у оквиру GESIS, Лајбницовог института друштвених наука и на архивирању података емпиријских истраживања у Србији од 1990. године на пројекту *True European Voter* (део *COST Action* ISO806). Учествовао на пројекту *Демократија у нестабилним социјалним контекстима* који је током 2010-2011. године реализован у сарадњи Института друштвених наука из Београда и Факултета друштвених наука Универзитета у Бечу. Био је део међународног пројекта *Global Kids Online* који је реализован у сарадњи са London School of Economics and Political Science из Лондона и UNICEF Office of Research Innocenti из Фиренце (2015-2016. г.).

Током 2018. године учествовао је у реализацији *FES Youth Study Southeast Europe 2018* који је спроведен у сарадњи Friedrich Ebert Stiftung i DEMOSTAT-a. У периоду 2018-2019. био је ангажован на пројектима *Деца Европе на интернeту* (EU Kids Online) који је реализован у сарадњи Департмана за медије и комуникације Универзитета у Ослу и Института за психологију Филозофског факултета Универзитета у Београду, уз подршку Министарства просвете, науке и технолошког развоја Републике Србије, Министарства трговине, туризма и телекомуникација Републике Србије, ОЕБС-а и УНИЦЕФ-а, као и на пројекту *Безбедан интернет за целу породицу – коришћење интернета међу децом од 4 до 8 година*, који је реализовао Институт за психологију Филозофског факултета Универзитета у Београду и УНИЦЕФ.

Од 2020. године ангажован је на пројекту “*Enlightened trust: An examination of trust and distrust in governance – condition, effects and remedies*” (*EnTrust*), HORIZON 2020 који финансира Европска комисија, а реализује конзорцијум седам европских универзитета (координатор Universität Siegen), а у Србији га реализује Институт за филозофију и друштвену теорију (2020-2024). Ангажован је на пројектима Министарства просвете, науке и технолошког развоја бр. 451-03-68/2020-14/200163 (током 2020. г.) односно 451-03-9/2021-14/200163 (током 2021. г.); пројекту “Човек и друштво у време кризе” (2020-2022), Филозофског факултета Универзитета у Београду и “Друштвени и политички аспекти КОВИД-19 пандемије” (2020) који је реализовао Институт друштвених наука. У истом периоду учествовао је у већем броју међународних пројеката и колаборација, poput Happiness Meanders Study, Good Development – Folk theories of social development, Many Labs Project “COVID–19 International Collaboration on Social & Moral Psychology”, Psychological Science Accelerator, World Disgust Study итд.

Главне области научног интересовања су му вредносне оријентације, политичка социјализација, политичка култура, васпитно-образовни ефекти грађанског васпитања, вршњачко насиље и понашање деце и младих на интернету. До сада је учествовао на великом броју научних конференција; објавио је 38 радова у међународних и националним стручним часописима, 43 поглавља у књигама и тематским зборницима и 17 (ко)ауторских монографија и монографских студија.

Члан је Друштва психолога Србије (ДПС), Међународног удружења за политичку психологију (ISPP, *International Society of Political Psychology*), Међународног удружења за крос-културну психологију (IACCP, *International Association for Cross-cultural Psychology*), Друштва за психологију личности и социјалну психологију (SPSP, *Society for Personality and Social Psychology*). Члан је националног програмског одбора пројекта *Компаративна студија изборних система* (*Comparative Study of Electoral Systems*) и националног тима међународне истраживачке мреже Деца Европе на интернету (*EU Kids Online*). Члан је сталне групе *Political Culture* при Европском конзорцијуму за политичка истраживања (*European Consortium for Political Research, ECPR*) и Мреже академске солидарности и ангажованости (МАСА).

Био је члан редакције часописа *Психолошка истраживања* од 2009. до 2019. г. (од 2016. до 2019. г. заменик главног и одговорног уредника), члан програмског одбора научног скупа *Емпиријска истраживања у психологији,* у организацији Лабораторије за експерименталну психологију Одељења за психологију и Института за психологију Филозофског факултета Универзитета у Београду од 2015. до 2019 г, као и уређивачког одбора едиције *Imago* издавачке куће *Clio* из Београда (до 2020. г.). Тренутно је члан уређивачког одбора часописа *Springer Nature: Social Sciences.*

Током своје академске каријере добио је и неколико домаћих и међународних награда и признања. За књигу „Алатке истраживача – методи и технике истраживања у друштвеним наукама“ (коауторство са Драганом Попадићем и Ирис Жежељ) добио је награду „Др Борислав Стевановић“ Друштва психолога Србије за књигу која представља најзначајнији научни допринос у развоју психологије у Србији у периоду 2017-2018. г. За истраживачки рад на пројекту „Школа без насиља“ који је финансирао УНИЦЕФ, публикованом у књизи „Насиље у школама Србије – анализа стања од 2006. до 2013.“ (коауторство са Драганом Попадићем и Дијаном Плут) добио је *Best of UNICEF Research* признање за 2015. годину. За 2014. и 2015. годину добио је награду за најбоље рецензенте које додељује часопис *Психологија*.

Повремени рецензент је за часописе *Psihologija, Zbornik Instituta za pedagoška istraživanja, Teme, Psihološka istraživanja, Zbornik Filozofskog fakulteta Univerziteta u Prištini, Racionalna terapija, Godišnjak Fakulteta političkih nauka, Primenjena psihologija, Društvena istraživanja, Political Psychology, Europe’s Journal of Psychology, European Quarterly of Political Attitudes and Mentalities, Sociološki pregled, Sociologija, Journal of Theoretical Social Psychology, Journal of Constructivist Psychology, Springer Nature: Social Sciences, Psihologijske teme* и *Quality & Quantity*.

Рецензирао је монографије Ане Алтарас Димитријевић *Емоционална интелигенција: концептуализација и мерење* (2022, Clio), Маје Стевановић *English Language: for students of psychology* (2020, Čigoja), Љубомира Христића Policies and Practice of Political Culture (2017, Институт друштвеених наука) i Вредности и културни активизам омладине Бојане Суботић и Богдане Одабашић (2013, Завод за проучавање културног развитка). Радио је и стручну редактури превода књига *Комуникација – принципи и контекст* Стјуарта Табса (2013, Clio) и *Усамљеност* Џона Касиопа (2014, Clio).

Течно говори енглески и служи се француским језиком.

**2. Научно-истраживачка делатност**

Зоран Павловић се показао као веома плодан истраживач и писац научних радова. У периоду до последњег избора у звање (до фебруара 2019. године, када је комисија написала реферат за унапређење у ванредног професора), Зоран Павловић је био аутор или коаутор десет монографија, 24 рада у научним часописима, 32 поглавља у књигама, тематским зборницима и зборницима са конференција, и 25 саопштења на конференцијама. У наредном периоду (дакле, за тек нешто више од три године) Зоран Павловић је обогатио своју библиографију са чак шест монографија и монографских студија (у једној је био једини аутор а у пет коаутор), средњошколским уџбеником из психологије (као коаутор), два ауторска и 12 коауторских радова у часописима (од којих је у пет био први аутор), 11 поглавља у књигама, тематским зборницима и зборницима са конференција, седам саопштења са конференција. Од ових радова објављеним у часописима, један рад спада у категорију М14, три рада у категорију М21, два рада у М22, пет радова у М23 и један рад у категорију М24.

Научни опус Зорана Павловића обухвата широк дијапазон тема и покрива како теоријске радове тако и емпиријска истраживања у којима је користио различите истраживачке методе и технике. Главне области научног интересовања су му вредносне оријентације, политичка социјализација, политичка култура, васпитно-образовни ефекти грађанског васпитања, вршњачко насиље и понашање деце и младих на интернету. Радове из тих области објављивао је у светски угледним научним часописима и издавачким кућама. Посебно бисмо истакли његово континуирано бављење кроскултуралним истраживањима, која захтевају висок степен компетентности и кооперативности унутар интернационалних истраживачких тимова.

Посебно ћемо приказати неке од Павловићевих радова објављених након његовог претходног избора у звање, а који илуструју његове изузетне научне квалитете.

**Павловић, З. (2021). *Психологија вредности*. Београд: Институт за психологију.**

Мада испитивања вредности заузимају истакнуто место у емпиријским проучавањима наших социјалних психолога и социолога, и имају дугу, непрекинуту традицију, почевши још од испитивања у СФРЈ почетком 60-тих година, ово је прва књига на нашем језику која пружа теоријске и методолошке основе испитивању вредности и резимира основне налазе који су у овој области , код нас и у свету, прикупљени до 20-тих година овог века.

Књига "Психологија вредности" је обимна студија, (771.000 карактера, 270 страна формата А4, са 27 табела, 27 графикона и 24 илустрације) у којој се зналачки разматрају битна питања вредности не само са социјалнопсихолошког аспекта. У првом делу говори се о појму вредности и његовој вези са сродним појмовима као што су ставови, црте личности, социјалне норме, идеологије. У другом делу се отвара питање мерења вредности: детаљно се приказује како се вредности операционализују у истраживањима, којим техникама и инструментима се испитују. У трећем, најобимнијем делу, систематски се и исцрпно приказују типологизације вредности и теоријски модели. Највише пажње је овде поклоњено, као и касније у приказу истраживања, тренутно најактуелнијем и највише коришћеном моделу Шалома Шварца, али приказан је велики број и других модела, од класичних типологизација и теоријских приступа Милтона Рокича, Гордона Олпорта и Абрахама Маслова па до мноштва новијих као што су типови социјалне вредносне оријентације ван Лангеа, функционалне теорије људских вредности Валиднија Гуовеје, психолексичког приступа вредностима Де Рада и сарадника. Аутор посебну пажњу поклања концепцијама вредности у радовима домаћих аутора, указујући на дистинктивне карактеристике тог правца истраживања.

Следећа три поглавља систематизују различите аспекте емпиријских истраживања вредности. Једно поглавље приказује истраживања о личним детерминантама вредносних оријентација, као што су рана искуства, пол, црте личности, материјални стандард, образовање, религиозност, и социјалним детерминантама као што су ниво социо-економског развоја друштва, и развијеност демократије. Следеће поглавље посвећено је мењању вредности и модераторским варијаблама које у том процесу играју значајну улогу. Посебно значајан проблем у испитивању вредности су ефекти вредности, пре свега на понашање. Аутор систематски и критички приказује вишедеценијска истраживања о утицају вредности на специфична понашања – просоцијално, антисоцијално, политичко, проеколошко, организационо и здравствено понашање. У приказу емпиријских резултата посебан значај има хронолошки приказ истраживања домаћих аутора. Приказ истраживања открива и да сам аутор има дугогодишње, завидно искуство у истраживању вредности.

Књига се завршава закључним разматрањима, где аутор резимира изложено и дискутује о низу темељних питања која надилазе социјалнопсихолошка емпиријска истраживања вредности, као што су питања о вредносној неутралности науке и о конципирању "доброг" друштва.

Ради се о књизи која ће бити изузетно користан уџбеник студентима друштвених наука на различитим нивоима студија, а и незаобилазан извор информација истраживачима који се буду бавили проблемом вредности.

**Todosijević, B., & Pavlović, Z. (2020). *Pred glasačkom kutijom: Politička psihologija izbornog ponašanja u Srbiji*. Beograd: Institut društvenih nauka.**

Предмет анализе у овој обимној студији је изборно понашање грађана Србије на изборима одржаним маја 2012. године. Подаци потичу из анкетног истраживања јавног мнења које је спроведено од стране Института друштвених наука, на случајном узорку пунолетних грађана Србије. Циљ је био да се утврде фактори који су утицали на излазност и опредељивање на изборима, али не само да би се анализирали конкретни избори, већ пре свега да би се тестирала примењивост различитих теоријских модела у овој области политичке психологије.

Како сами утори истичу, неке од специфичности њихове студије леже у коришћењу постизборне анкете, чиме се добијају подаци не о намери гласања већ о самом гласању, и у имплицитној компаративној перспективи, јер је, ради поређења, анкета садржала и нека питања преузета из пројекта CSES (*Comparative Study of Electoral Systems*).

Књига је подељена у неколико поглавља. У првом поглављу приказује се коришћена методологија: садржај упитника, узорак (било је 1.568 испитаника) и ток и услови испитивања. У другом поглављу даје се политички контекст избора 2012. године и њихови резултатати. Најважнија и најобимнија поглавља односе се на изборну излазност и изборно опредељивање. Аутори детаљно приказују постојеће теоријске приступе истраживању изборне излазности а затим сложеном статистичком анализом настоје да утврде који модели најбоље објашњавају изборну излазност у Србији 2012. године. Исту логику у следећем поглављу примењују с обзиром на изборно опредељивање: најпре приказују различите теоријске приступе у анализи изборне оријентације а затим пореде употребљивост тих модела за разумевање изборног опредељења грађана Србије.

У последњем поглављу аутори резимирају и дискутују резултате истраживања. Значајан је општи налаз да, мада су повезаности кључних варијабли биле нешто мање од оних констатованих у сличним истраживањима у стабилним демократијама, добијена слика о факторима значајним и за излазност и за опредељење бирача у Србији није показивала значајне специфичности. Модел који су истраживачи усвојили као кровни, тј. онај који се показао као најкориснији за осмишљавање улоге испитиваних варијабли, био је проширени модел теорије рационалног избора.

Ова студија, коју су рецензенти оценили да је "без премца у нашој земљи, али и у региону", не само што је од великог значаја за теоретичаре који се баве теоријским и методолошким проблемима изборног понашања и политичке психологије уопште, већ може користити и доносиоцима одлука како би се унапредио квалитет изборног процеса и демократије у Србији.

**Todosijević, B., Pavlović, Z., & Komar, O. (2021). Measuring populist ideology: anti-elite orientation and government status. *Quality & Quantity*.** [**https://doi.org/10.1007/s11135-021-01197-5**](https://doi.org/10.1007/s11135-021-01197-5)

Аутори у овом раду проблематизују један устаљени, у неким студијама и централни, индикатор прихватања популистичке идеологије, а то је анти-елитизам. Истраживања заиста показују да је у демократским друштвима анти-елитистичка оријентација добар индикатор популистичке идеологије. Међутим, аутори примећују да у друштвима са успостављеном популистичком влашћу која у очима бирача постаје политичка елита, анти-елитизам може да барем делом изражава негативан став према актуелној популистичкој власти. Да би проверили ову претпоставку, аутори су користили доступне базе података из девет националних студија рађених на репрезентативним узорцима бирачког тела придодајући овим подацима податке добијене у испитивању грађана Србије. Поређење резултата добијених у десет држава показује да тамо где су предстојали избори у којима су популистичке странке биле у опозицији, њихови симпатизери су заиста испољавали израженију антиелитизам у односу на симпатизере непопулистичких странака. Међутим, тамо где су популисти већ били на власти, симпатизери владајуће популистичке странке испољавали су мањи анти-елитизам од симпатизера опозиционих странака. У том смислу, показало се да анти-елитистичка оријентација, зависно од друштвеног контекста, може бити индикатор и популистичких и непопулистичких преференција.

**Krys, K., Park, J., Kocimska-Zych, A., Kosiarczyk, A., Selim, H.A., Wojtczuk-Turek., A., Haas, B.W., … Pavlović, Z., … & Adamovic, M. (2021). Personal life satisfaction as a measure of societal happiness is an individualistic presumption: Evidence from fifty countries. *Journal of Happiness Studies*, *22*, 2197–2214.**

Овај чланак представља кооперативни рад 64 аутора. Мада је једна од добро документованих повезаности у крос-културалним истраживањима она између индекса среће и индекса индивидуализма (мерених на групном нивоу), није јасно шта је одговорно за природу те везе. У овом раду полази се од хипотезе да је та веза добрим делом последица чињенице да се индекс среће по правилу заснива на мерењу среће која се тиче задовољства личним животом а мање среће која се заснива на колективистичким вредностима.

Сакупљени су одговори 13.009 испитаника из 50 земаља и мерена су четири типа среће: уз срећу засновану на индивидуалистичким параметрима, још три типа среће (задовољства животом) која се заснивају на благостању колектива или породице. Истовремено је за сваку државу рачунат мета-фактор индивидуализма-колективизма који је онда корелиран са типовима среће. Потврђен је ранији налаз о повезаности (на групном нивоу) задовољства личним животом и индивидуализма, али индекси среће засновани на колективистичкој основи нису били значајно повезани са индивидуализмом. Резултати имају значајне методолошке импликације за даља испитивања корелата задовољства животом на социјеталном нивоу, али указују и на то да приликом крос-културних поређења концепт среће не сме бити осмишљен само онако како се он схвата у индивидуалистичким културама.

**Pavlović, Z., Todosijević, B., & Stanojević, D. (2021). Support for the Measures in Fighting the COVID–19 Pandemic: The Role of Political Ideology. *Psihologija, 54*(2), 207–222.**

Овај рад, најпре, илуструје Павловићеву спремност да се бави актуелним, може се рећи горућим, друштвеним проблемима као и његову оријентацију ка генералисању специфичних налаза и њихових практичних импликација у општија теоријски релевантна разматрања. Сем тога, он показује и његову високу методолошку и статистичку компетентност.

У време пандемије короне, док су се мере заштите састојале првенствено од физичког дистанцирања, поставило се питање од чега зависи спремност грађана да поштују мере које је влада прописала.

Аутори су истраживање спровели онлајн анкетом на узорку од 656 грађана Србије.

Сложеном статистичком анализом – тестирањем различитих хијерархијских регресивних модела - утврдили су да је политичка опредељеност, мерена преко самоидентификације на левичарску-десничарску идеологију, значајан предиктор подршке политици владе али не и физичког дистанцирања. Подршка политици је модерирала повезаност између перцепције ризика и подршке политици владе, као и повезаност између перцепције ризика и физичког дистанцирања. Значајан налаз је да су десничарски оријентисане особе биле нарочито осетљиве на опажену претњу и само у тој групи је опажање пандемије као веће претње било повезано са снажнијим подржавањем политике владе и физичком дистанцом.

**Павловић, З. (2021). „Планирана пандемија“? Теорије завере о корона вирусу. У М. Ристовић (ур.), *Свакодневица и друштвени одговори на епидемијске кризе 1914-2020* (стр. 93-108). Београд: Филозофски факултет.**

Изабрали смо да прикажемо и овај рад јер илуструје још неке квалитете Павловићевог научног рада и писања. Сем спремности да се бави актуелним друштвеним темама, Павловић настоји да креативно користи и ређе коришћене поступке долажења до слике о уверењима и понашању људи, као што је то у овом случају анализа садржаја саопштења.

Када је наступила пандемија ковида-19, свет је био изненађен бројем људи који су били спремни да прихвате најразличитије теорије завере које се тичу вируса и вакцине против њега. И овде је ауторов циљ био не само да се позабави конкретном ситуацијом већ да је посматра као својеврсну студију случаја која помаже да се боље разуме коју функцију теорије завера имају и на каквим аргументима почивају. Као материјал за анализу Зоран Павловић је узео објаве на друштвеним мрежама и коментаре на главним медијима у Србији у периоду од марта 2020. до краја априла 2021. године и овај обиман материјал (60.000 речи) подвргао квалитативној анализи садржаја са елементима анализе наратива.

Аутор издваја главне елементе наратива различитих теорија завере у Србији и сажето описује варијетете доминантних теорија завере, илуструјући их бројним (упечатљивим) примерима. Повезујући садржај доминантних теорија завере са друштвеним контекстом у којем су настајале, Павловић закључује да су теорије завере имале вишеструку функцију: да убеде и аргументују , да утеше, да изграде осећај заједништва, и изразе отпор политичком систему.

**3. Стручно-професионални допринос**

Зоран Павловић сарађује са бројним колегама на више светских универзитета и са колегама из других научних институција у Србији.

Био је Члан редакције часописа *Психолошка истраживања* од 2009. до 2019. г. (од 2016. до 2019. г. заменик главног и одговорног уредника). Члан је уређивачког одбора часописа *Springer Nature: Social Sciences.*

Био је члан програмског одбора научног скупа *Емпиријска истраживања у психологији,* у организацији Лабораторије за експерименталну психологију Одељења за психологију и Института за психологију Филозофског факултета Универзитета у Београду од 2015. до 2019. г. Добитник је награде за најбоље рецензентe часописа *Психологија* за 2014. и 2015. годину.

Члан је Комисије за наставу Филозофског факултета Универзитета у Београду

Добитник је награде „Др Борислав Стевановић“ Друштва психолога Србије 2019. године, за књигу која представља најзначајнији научни допринос у развоју психологије у Србији у периоду 2017-2018. г. за књигу „Алатке истраживача – методи и технике истраживања у друштвеним наукама“ (коауторство са Драганом Попадићем и Ирис Жежељ

Зоран Павловић је ангажован у више домаћих и међународних научних пројеката. У периоду од 2005. до 2010. био je ангажован у својству истраживача на пројекту “Демократски модели унапређивања друштвене кохезије, толеранције, људских права и привредног развитка у политичким и институционалним процесима европских интеграција Србије” Министарства за науку и технолошки развој Републике Србије. У периоду 2011-2019 учествовао је у реализовању пројекта “Друштвене трансформације у процесу европских интеграција - мултидисциплинарни приступ” (47010), финансираног од стране Министарства просвете, науке и технолошког развоја Републике Србије.

Од 2010. године укључен је у *Manifesto Project* којим руководи Институт друштвених наука из Берлина (Wissenschaftszentrum Berlin für Socialforschung). Сарађивао је на пројектима архивирања података у оквиру GESIS, Лајбницовог института друштвених наука и на архивирању података емпиријских истраживања у Србији од 1990. године на пројекту True European Voter (део COST Action ISO806). Учествовао је на пројекту *Демократија у нестабилним социјалним контекстима* који је током 2010-2011. године реализован у сарадњи Института друштвених наука из Београда и Факултета друштвених наука Универзитета у Бечу. Био је део међународног пројекта *Global Kids Online* који је реализован у сарадњи са London School of Economics and Political Science из Лондона и UNICEF Office of Research Innocenti из Фиренце.

Током 2018-2019. године учествовао је у реализацији пројекта Деца Европе на интернету (EU Kids Online) које је реализовао Институт за психологију а финансирали Министарство просвете, науке и технолошког развоја, Министарство трговине, туризма и телекомуникација, Организација за европску безбедност и сарадњу (ОЕБС) и УНИЦЕФ Србија, као и у реализацији пројекта Безбедан интернет за целу породицу (*Family SafeNet*) финансираног од стране УНИЦЕФ Србија.

Током 2020. учествовао је у реализацији пројекта Института друштвених наука Друштвени и политички аспекти КОВИД-19 пандемије а током 2021-22 у пројекту Филозофског факултет у Београду Човек и друштво у време кризе. У периоду 2020-2022 ангажује се на пројекту бр. 451-03-68/2020-14/200163 односно 451-03-9/2021-14/200163 који финансира Министарство просвете, науке и технолошког развоја Републике Србије а реализује Филозофски факултет. Од 2020. укључен је у реализацију пројекта Enlightened trust: An examination of trust and distrust in governance – condition, effects and remedies” (*EnTrust*), HORIZON 2020 који финансира EU Commission а реализује Конзорцијум седам европских универзитета, у Србији Институт за филозофију и друштвену теорију Универзитета у Београду.

Током 2018. године учествовао је у реализацији *FES Youth Study Southeast Europe 2018* који је спроведен у сарадњи Friedrich Ebert Stiftung i DEMOSTAT-a. Тренутно ангажован на пројектима *Деца Европе на интернeту* (EU Kids Online) који се реализује у сарадњи Департмана за медије и комуникације Универзитета у Ослу и Института за психологију Филозофског факултета Универзитета у Београду, уз подршку Министарства просвете, науке и технолошког развоја Републике Србије, Министарства трговине, туризма и телекомуникација Републике Србије, ОЕБС-а и УНИЦЕФ-а, као и на пројекту *Безбедан интернет за целу породицу – коришћење интернета међу децом од 4 до 8 година*, који реализују Институт за психологију Филозофском факултета Универзитета у Београду и УНИЦЕФ-а.

**4. Настава и оцена педагошког рада**

Педагошки рад Зорана Павловића обухвата извођење наставе на пет курсева на основним студијама – *Социјална перцепција и интеракција*, *Социјализација*, *Методе и технике социјалнопсихолошких истраживања*, *Примењена социјална психологија*, *Социјална психологија* / *Основи социјалне психологије* (на студијским групама за социологију, односно, андрагогију) – и на курсу *Истраживања у социјалној психологији у области рада*, на мастер нивоу.

У свом наставном раду Зоран Павловић је до сада показао висок степен одговорности, залагања и организованости. У настави користи савремена средства и методе рада, обогаћујући наставне садржаје актуелним сазнањима и подстичући самосталан рад студената и критички приступ анализираним проблемима; користи како вербалне и демонстрационе методе, тако и дебату и дискусију, као и сазнавање кроз праксу, учешћем у стварним огледима и истраживањима, али и истраживачки метод путем којег се студенти и студенткиње самостално баве анализом битних социопсихолошких феномена и концепата. Студенте упућује у релевантну савремену литературу, организује њихов рад у малим групама, а консултативним и саветодавним радом подстиче додатна и ваннаставна научно-истраживачка интересовања заинтересованих студената и студенткиња основних и мастер студија охрабрујући и помажући њихово учешће на научним конференцијама у земљи и иностранству, њиховим укључивањем у сопствена истраживања, гостовањима на трибинама које организују удружења студената (попут удружења студената психологије „Стимулус“) и сл.

О квалитету његовог рада сведоче и високе оцене добијене у студентским евалуацијама (просек 4,83)

Редовно учествује у комисијама за одбрану нацрта мастер и докторских истраживања студената, тиме индиректно помажући конципирање и реализацију истраживања која су основ каснијих мастер радова и докторских теза. У периоду од прошлог избора ментор је за 9 мастер радова и члан комисије за још 14 мастер радова. Такође, ментор је три докторска рада која су у току и члан комисије у три одбранјена рада.

Зоран Павловић редовно учествује у раду седница одељења и већа факултета. Развоју наставе и других делатности факултета доприноси и ангажовањем у комисијама одељења за одбрану и оцену студентских радова. Био је члан одељенске комисије за акредитцију студијских програма у новом акредитационом циклусу (2019/2020). Члан је Комисије за наставу Филозофског факлтета као представник Одељења за психологију, а годинама уназад учествује у реализацији пријемних испита на Филозофском факултету Универзитета у Београду, од пре две године и као састављач тестова знања за пријемни испит на студијском програму психологије.

**5. Закључна оцена и мишљење**

На основу увида у личну и радну биографију кандидата, као и на основу анализе обима и квалитета његових објављених радова, научне, наставне и педагошке активности, комисија је утврдила да је др Зоран Павловић од избора у звање ванредног професора постигао изузетне резултате који га недвосмислено квалификују за избор у звање редовног професора. Стога, комисија предлаже Изборном Већу Филозофског Факултета у Београду да изабере др Зорана Павловића у звање **редовног професора** за ужу научну област ОПШТА ПСИХОЛОГИЈА, тежиште истраживања СОЦИЈАЛНА ПСИХОЛОГИЈА, са пуним радним временом, на неодређено време.

У Београду, 01. 06. 2022. године

Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Драган Попадић,

редовни професор Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Небојша Петровић,

редовни професор Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Драгомир Пантић,

научни саветник у пензији, Институт друштвених наука